E-4435/2011

Mál þetta, sem var tekið til úrskurðar 3. maí sl., er höfðað fyrir Héraðsdómi Reykjavíkur af U-kk-þgf Þ-kk-þgf E-kk-þgf, Kríuási 3, Hafnarfirði á hendur Tryggingamiðstöðinni hf., Síðumúla 24, Reykjavík, með stefnu birtri 15. nóvember 2011.

Stefnandi krefst þess að viðurkennd verði bótaskylda stefnda úr slysatryggingu sjómanna vegna líkamstjóns sem stefnandi varð fyrir í vinnuslysi um borð í Gnúpi GK-11 hinn 16. mars 2009. Þá er krafist málskostnaðar úr hendi stefnda, að viðbættum virðisaukaskatti á málflutningsþóknun, eins og málið væri eigi gjafsóknarmál.

Stefndi krefst þess aðallega að kröfu stefnanda verði vísað frá dómi. Til vara krefst stefndi sýknu af kröfu stefnanda. Þá krefst stefndi málskostnaðar bæði í aðal- og varakröfu.

Í þessum þætti málsins er krafa stefndu um frávísun málsins tekin til úrskurðar. Stefnandi hafnar frávísunarkröfu stefndu og krefst málskostnaðar.

I.

Í október 2007 slasaðist stefnandi á vinstra hné. Hann leitaði til A-kk-ef A-kk-ef bæklunarskurðlæknis sem speglaði hnéð og fjarlægði hluta liðþófa. Stefnandi fékk síðan aftur slink á hnéð í byrjun október 2008 og við það jukust óþægindin.

Hinn 6. mars 2009 réð stefnandi sig sem háseta í eina veiðiferð um borð í Gnúp GK-11. Við ráðninguna lýsti stefnandi því yfir að hann væri ekki haldinn neinum þeim sjúkdómi, t.d. bakverkjum eða meiðslum, sem hefðu í för með sé líkur á fyrirsjáanlegum forföllum á ráðningartímanum.

Hinn 16. mars 2009 lenti stefnandi í óhappi við vinnu sína um borð í Gnúpi GK-11. Gögnum málsins ber ekki saman um hvernig atvikið átti sér stað. Stefnandi var fluttur í land og leitaði á Heilbrigðisstofnun Suðurnesja hinn 18. mars 2009. Stefnandi fékk greidd veikindalaun frá 16. mars 2009 til 9. apríl 2009 eða full laun fyrir þann túr sem hann var í. Einnig fékk hann greidda kauptryggingu í fjórar vikur eftir 9. apríl 2009.

Hinn 10. ágúst 2009 hafnaði stefndi bótaskyldu vegna óhappsins. Stefndi taldi ljóst að stefnandi hefði undirritað yfirlýsingu um gott heilsufar gegn betri vitund og gæti ekki byggt rétt til vátryggingabóta á samningssambandi sem til væri stofnað með svo sviksamlegum hætti.

Stefnandi skaut máli sínu til úrskurðarnefndar í vátryggingamálum, sem skilaði úrskurði sínum 1. desember 2009. Niðurstaða nefndarinnar var á sama veg það er að stefnandi ætti ekki rétt á bótum úr slysatryggingu sjómanna hjá stefnda.

Í málinu krefst stefnandi þess að viðurkennd verði bótaskylda stefnda úr slysatryggingu sjómanna vegna líkamstjónsins sem hann taldi sig verða fyrir í umrætt skipti.

II.

Stefndi tekur fram að krafa stefnanda sé viðurkenningarkrafa, sbr. 2. mgr. 25. gr. laga um meðferð einkamála nr. 91/1991. Heimild til málshöfðunar samkvæmt ákvæðinu sé háð því skilyrði að aðili hafi lögvarða hagsmuni af því að skorið sé úr um tilvist eða efni réttinda eða réttarsambands. Stefndi telur að í gögnum málsins sé engin vísbending um að stefnandi hafi orðið fyrir tjóni sem skylt sé að bæta honum með fé úr slysatryggingu sjómanna. Stefnandi hafi fengið full laun vegna þeirrar veiðiferðar sem hann var ráðinn í auk kauptryggingar í fjórar vikur að því tímabili loknu. Engin gögn gefi tilefni til að ætla að stefnandi hafi orðið fyrir frekara fjárhagstjóni en Þorbjörn hf. hafi þegar bætt honum með fyrrnefndum greiðslum og engin gögn liggja fyrir um varanlegar afleiðingar óhappsins. Við svo búið geti stefnandi ekki talist hafa sýnt fram á að hann hafi lögvarða hagsmuni af úrlausn þessa máls og beri því að vísa kröfu hans frá dómi.

Stefnandi hafnar frávísun málsins. Hann telur sig eiga rétt til frekari greiðslna en hann hafi nú þegar þegið frá Þorbirni hf. Þá telur stefnandi að hann hafi hlotið bæði varanlega örorku sem og miska vegna óhappsins sem hann varð fyrir 16. mars 2009. Um dómkröfu sína og tjón vísar stefnandi til kafla V. í stefnu.

III.

Stefnandi höfðar mál þetta sem viðurkenningarmál. Heimild til þess er í 2. mgr. 25. gr. laga nr. 91/1991, enda hafi aðili lögvarða hagsmuni af því að skorið sé úr um tilvist eða efni réttinda eða réttarsambands. Áskilnaður ákvæðisins um lögvarða hagsmuni hefur í dómum Hæstaréttar verið skýrður svo, að sá, er höfðar mál til viðurkenningar á skaðabótaskyldu, verði að leiða nægar líkur að því að hann hafi orðið fyrir tjóni, gera grein fyrir því í hverju tjón hans felst og hver tengsl þess séu við atvik máls.

Í stefnu skortir verulega á að gerð sé grein fyrir því í hverju ætlað tjón stefnanda vegna óhappsins felist. Óumdeilt er að útgerð stefnanda greiddi honum veikindalaun frá 16. mars 2009 til 9. apríl 2009 og kauptryggingu í 4 vikur eftir 9. apríl 2009. Vanreifað er í stefnu að stefnandi geti átt rétt til frekari launa og einnig á hvaða forsendum ætlaðri kröfu sé beint til stefnda. Þá er í stefnu ekki gerð grein fyrir því hvort ætlað líkamstjón stefnanda hafi haft varanlegar afleiðingar. Hins vegar liggur fyrir í vottorði A-kk-ef A-kk-ef bæklunarskurðlæknis, dags. 28. apríl 2009, að stefnandi hafi orðið fyrir slysi á vinstra hné í október 2007 og hafi síðan tvisvar sinnum fengið lítilsháttar áverka á hnéð án varanlegra afleiðinga. Af þessu vottorði verður ekki annað ráðið, en að óhappið 16. mars 2009 hafi ekki leitt til varanlegrar afleiðingar fyrir stefnanda. Í stefnu er heldur ekki vikið að því hvort stefnandi hafi orðið fyrir annars konar tjóni er leitt hafi af ætluðu slysi. Niðurstaðan er því sú að stefnandi hafi í stefnu hvorki leitt líkur að því að hann hafi orðið fyrir tjóni né lýst í hverju það tjón felist eða hvert sé samband þess við atvik málsins. Þá er málatilbúnaður stefnanda ekki í samræmi við e-lið 1. mgr. 80. gr. laga nr. 91/1991 um meðferð einkamála. Því ber að vísa máli þessu frá dómi.

Eftir atvikum þykir rétt að málskostnaður falli niður. Stefnandi hefur gjafsókn í máli þessu. Þar af leiðandi greiðist gjafsóknarkostnaður úr ríkissjóði. Í ljósi málatilbúnaðar stefnanda þykir málflutningsþóknun stefnanda hæfilega ákveðin 200.000 kr.

S-kvk-nf G-kvk-nf héraðsdómari kvað upp úrskurð þennan.

ÚRSKURÐARORÐ

Málinu er vísað frá dómi.

Gjafsóknarkostnaður stefnanda greiðist úr ríkissjóði, þar með talin málflutningsþóknun lögmanns hans, P-kk-ef E-kk-ef K-kk-ef hdl., 200.000 krónur.

S-kvk-nf G-kvk-nf